En mand er blevet sigtet for at stjæle 12 af de ikoniske københavnerbænke, der siden 1880'erne har lagt brædder til bagdele i hovedstaden.

»Vi har gennemført en efterforskning, som har ledt os frem til en formodet gerningsmand. Bænkene var sat til salg på diverse sider på internettet, og vi har afhørt en række købere, der har ført os til den pågældende«, siger politikommissær Jesper Cederholm fra Københavns Politi.

Den klassiske bænk med de tre grønmalede brædder og det sirligt svungne sorte stel er eftertragtet blandt tyveknægte. Siden sommeren 2016 er ikke mindre end 65 bænke blevet løsnet fra underlaget og ført bort. Københavns Politi har i øjeblikket ikke andre mistænkte i kikkerten end den sigtede, men holder et vågent øje med, om der bliver sat bænke til salg.